– Već smo upoznali samovolju aktualne županice Sonje Borovčak, koja vlada radom svih zdravstvenih institucija u Zagorju, ali ako se već političko kadroviranje na pojedinim pozicijama moglo tolerirati, nepotizam i zapošljavanje po obiteljskom ključu ne može. Stoga smo i sazvali konferenciju za novinare jer se tome mora stati na kraj – rekao je pred okupljenim predstavnicima medija Žarko Tušek, predsjednik HDZ-a Krapinsko-zagorske županije, nakon čega je riječ prepustio dr. Damiru Plečku, predsjedniku Odbora za zdravstvo zagorskoga HDZ-a, koji je pojasnio o čemu je riječ.

Tako se to ne radi

– Ravnateljica Centra za socijalnu skrb u Zaboku nedavno je postala gospođa Mira Jadan, šogorica županice Sonje Borovčak. Ako se uzme u obzir da je ravnatelj Zavoda za javno zdravstvo Krapinsko-zagorske županije županičin nećak Tomislav Jadan, koji je za pomoćnika postavio svog oca, odnosno brata Sonje Borovčak, jasno je da je riječ o čistom političkom nepotizmu i da se županica ponaša kao Bog koji može sve – zaključio je dr. Plečko, dodavši da je gospođa Jadan vrhunski stručnjak, ali da se to tako ne radi jer to nema veze sa strukom te da sigurno ima još ljudi koji rade kvalitetno svoj posao, a nisu svi nećaci, šogori i braća. Sonja Borovčak ostala je neugodno iznenađena razlogom sazivanja konferencije za novinare zagorskoga HDZ-a.

Nije moja nadležnost

– Da nije žalosno, bilo bi smiješno. HDZ se bavi takvim stvarima, kada imamo mnogo veće probleme, kada rješavamo besplatan prijevoz djeci, pokušavamo privući investitore, popraviti lošu prometnu infrastrukturu u Zagorju – rekla je Borovčak, objasnivši da ona nikog od tih ljudi nije zaposlila.

– To su sve samostalne institucije, a za Centar za socijalnu skrb zaduženo je Ministarstvo i ravnateljicu je imenovalo Upravno vijeće, uz blagoslov ministrice. Pa to nije u nadležnosti Županije! To su sve ljudi koji godinama rade i koji zadovoljavaju sve uvjete, a Mira Jadan već bila ravnateljica te ustanove. Stvarno sam neugodno iznenađena optužbama. Tko me poznaje, zna da uvijek radim za dobrobit svih ljudi, bez obzira na to iz koje su stranke – zaključila je županica Borovčak.

>> Ravnateljica zaposlila sina da predaje povijest